Platformê Vengê Tepîşteyan (TSP)yî dîyar kerd ke herêmanê erdlerzî ra, 17 hezar û 600 tepîşteyî û nêzdîyê 70 hezar zî merdimê tepîşteyan tesîrê erdlerzî de mendê. Gere dewlete bikera ke tepîşteyî û merdimê înan bieşkîyê yewbînan ra xebere bigîrê. Roja verêne ya erdlerzî ra yo ke hewl danê ke, hewcedarîyanê bingeyînan ê mexdûranê erdlerzî peyda bikerê.
Tepîşte û merdimê xo tesîrê erdlerzî de mendê
Eşkerayîya Platformî de nê çîyî ameyî vatene: ‘‘Rîyê erdlerzan ra Vakurê Kurdîstanî, Tirkîya, Rojawanê Kurdîstanî û Sûrîye de bi des hezaran însanan dinyaya o bedilnaye û se hezaran însanî zî birîndar bîyê. Bi mîlyonan kesî zî bê war mendê. Seba ke dewlete erey mudaxeleyê xirban kerd xeylê însanî merdî. Hetkarîya ke hetê zerrîwazan ra ameyêne kerdene, a zî ameyêne astengkerdene.’’
Komela CÎSSTyî, derheqê halê tepîşteyan de ke herêma erderzî de yê, eşkerayîyêka nuştekîye vila kerde.
Eşkerayîye de ame îfadekerdene ke herêmanê erdlerzî ra 17 hezar û 600 tepîşteyê tesîrê erdlerzî de mendê û wina ame vatene, ‘‘Goreyê zanayîşanê ma yê ke ma tepîşteyan, merdimê tepîşteyan û çapemenî ra girewtî, tayê tepîşteyî sewqê herêmanê bînan bîyî û tayê înan zî hema zî zîndananê herêman de yenê tepîştene.’’
Eşkerayîye de ame waştene ke heqê telefone zî seba tepîşteyan bêro esasgirewtene. Û ame waştene ke halê tepîşteyan ê herêma erdlerzî rayapêroyî rê bêro eşkera kerdene.
